สอย AP ช่วงราคาถูกกดดันจากข่าวลบแนวโน้ม Q2 ดีขึ้นทั้งยอดขายและโอนฯ
Presale ของ AP ใน Q2/58 ฟื้นตัวโดดเด่น หลังโครงการใหม่มียอดจองสูง ขณะที่แนวโน้มกำไรจะปรับขึ้นในไตรมาสดังกล่าว และคาดต่อเนื่อง Q3/58 โดยมียอด Backlog รองรับเป้ารายได้ปีนี้แล้ว 63% จึงแนะนำเข้าลงทุน ยามราคาหุ้นถูกกดดันจากกระแสข่าวในช่วงสั้น
6 ก.ค. 2558

บล.เอเซีย พลัส ระบุในบทวิเคราะห์ (6 ก.ค.) ว่า บริษัท เอพี (ไทยแลนด์) จำกัด (มหาชน) หรือ AP รายงานยอด Presale ไตรมาส 2/58 สร้างจุดสูงสุดเป็นประวัติการณ์ที่ 1.23 หมื่นล้านบาท เติบโตสูงจาก 4.65 พันล้านบาทในไตรมาส 1/58 และ 7.1 พันล้านบาทในไตรมาส 2/57 แรงสนับสนุนหลักมาจากการเปิดตัว 4 โครงการคอนโดใหม่ ซึ่งมียอดขายสูงเฉลี่ย 88% จากมูลค่ารวม 1 หมื่นล้านบาท หลักๆ มาจาก 2 โครงการที่ร่วมทุนกับ Mitsubishi Estate คือ Life อโศก และ Rhythm รางน้ำ มูลค่ารวม 9.5 พันล้านบาท ขายได้ 88% และ 100% ตามลำดับ
ส่วนอีก 2 โครงการของ AP คือ Aspire ลาดพร้าว 113 ขายได้ 81% และ วุฒากาศ ขายได้ 10% ทั้งนี้ยอด Presale ช่วงครึ่งปีแรกของปี 58 อยู่ที่ 1.7 หมื่นล้าบาท แบ่งเป็นคอนโดฯ 1.1 หมื่นล้านบาท และแนวราบ 5.8 พันล้านบาท โดยคิดเป็นสัดส่วน 63.6% ของเป้าหมายฝ่ายวิจัยปี 2558 ที่ 2.71 หมื่นล้านบาท
 
ยอด Backlog ก่อนหักยอดโอนฯ สิ้นไตรมาส 2/58 เพิ่มเป็น 1.66 หมื่นล้านบาท (ไม่รวมจากบริษัทร่วม) คาดมีกำหนดรับรู้รายได้ปีนี้อย่างน้อย 1 หมื่นล้านบาท ซึ่งรองรับเป้ายอดรับรู้รายได้ปีนี้แล้ว 63% ของประมาณฝ่ายวิจัยที่ 2.4 หมื่นล้านบาท เมื่อบวกกับแผนเปิด 17 โครงการใหม่ในครึ่งปีหลังของปี 58 เป็นแนวราบ 11 โครงการ มูลค่า 8.8 พันล้านบาท ซึ่งส่วนใหญ่ขายและสามารถโอนได้ทันภายในปี 2558 น่าจะผลักดันให้รายได้ขายอสังหาฯ ปีนี้เป็นไปตามเป้าหมายได้
จึงคงประมาณการเดิม คาดกำไรปี 2558 เติบโต 4% อยู่ที่ 2.7 พันล้านบาท โดยคาดผลประกอบการยังเติบโตดีในไตรมาส 2/58 และต่อเนื่องถึงไตรมาส 3/58 ตามกำหนดโอนฯ คอนโดฯ สร้างเสร็จใหม่ 4 โครงการ รวมมูลค่า Backlog 4.8 พันล้านบาท (2 โครงการโอนในไตรมาส 2/58 และอีก 2โครงการในไตรมาส 4/58)
 
แม้ราคาหุ้นในระยะสั้นถูกกดดันจากประเด็นข่าวโครงการบ้านกลางกรุง เดอะ รอยัล เวียนนา รัชวิภาที่ทรุดตัวกว่า 200 หลัง ซึ่งกระทบต่อเชิงภาพลักษณ์ของบริษัท อย่างไรก็ตามปกติบริษัทมีการตั้งสำรองค่าใช้จ่ายบริหารหลังการขายสัดส่วน 1% ของรายได้ หรือประมาณ 200 ล้านบาทในแต่ละปี ซึ่งสามารถครอบคลุมค่าใช้จ่ายในการซ่อมแซมโครงการดังกล่าว
หากได้ข้อสรุปที่ชัดเจนระหว่างการหาข้อตกลงร่วมกับเจ้าของบ้าน และ สำนักงานคณะกรรมการคุ้มครองผู้บริโภค (สคบ.) ดังนั้นการที่ราคาหุ้นปรับตัวลงมาจนปัจจุบันเปิดกว้างต่อ upside 22.6% บวกกับคาด Div Yield เฉลี่ย 4.3% ขณะที่ปัจจัยพื้นฐานยังดี จึงสร้างโอกาสในการเข้าลงทุนหุ้น AP ราคาเป้าหมาย 8.64 บาท